text: Lors li a dit moult doucement :
   "Biau Sire, sachiez vraiement,
   Vers les mons de Mongieu fui née:
   Ou pays m'apele on Trouvée.
   Trouvée fui je voirement,
   Et, pour ce, ai non ensement.
   Ains ne connui pere ne mere
   Ne parent ne serour ne frere.
   Ne sai cui je sui, ce sachiez.
   Si m'est avenu grans meschiez
   Quant mes sires qui m'a nourrie
   Est mors, s'en sui moult esmarie.
   Povre meschine me trouva.
   Trois ans a que il m'espousa.
   À grant honnour m'a puis tenue,
   Et bien chaucié et bien vestue.
   Encor pert à mon vestement
   K'assez me tenoit netement
   Mes sires, selonc son povoir.
   Si m'en doit moult li cuers doloir
   Quant j'ai perdu mon bon seignor
   Qui me portoit foi et honnor.
   Dou cheval de fust qu'il menoit
   Vous dirai, que il en faisoit.
   Sachiez k'ains mieudres menestrés
   De lui ne fu ainc nul jour nés.
   Tant fu soutiex et de bon sens
   PageV01P226
   Qu'il savoit de tous instrumens
   Quan que nus en povoit savoir.
   Assez nous gaaignoit d'avoir
   Dou cheval de fust qu'il avoit ;
   Car si bien jouer en savoit
   Que c'ert merveille à esgarder.
   Le cheval faites bien garder,
   K'encore porroit tex venir
   Qui en saroit à chief venir.
   Je croi bien que moult vous plairoit
   Li jeus de lui qui en saroit.
   À Rome ert mes sire arrestans.
   Là estoit riches et manans.
   Assez avoit et un et el
   Si comme afiert à menestrel.
   Là sont trestout si estrument
   Qui valent I granment d'argent:
   Harpes, rotes, gigues, violes,
   Leuüs, quitaires et citoles,
   Et tinpanes et micanons,
   Rubebes et salterions.
   Tabours et muses et flaios
   Y a assez, grelles et gros;
   Flahutes d'argent traversaines,
   Estives, cornes et douçaines,
   Et d'autres instrumens assés
   Que ne vous ai pas tous nommés.
   Se j'ere là, j'es venderoie
   Et de l'argent me cheviroie
   Car de nul instrument ne sai.
   Si sui en moult très grant esmai
   Conment en mon pays resoie.
   Un petit sai ouvrer de soie,
   Par quoi bien ma chevance eüsse
   Se je en mon pays refusse.
   PageV01P227
   Or vous ai dit la verité
   De ce que m'avez demandé.
   Seule sui et desconseillie,
   S'eu sui dolente et esmaïe,
   Car je me doi bien esmaier."
  